ศบค. ปรับระยะเวลาการกัดตัวผู้ที่เดินทางเข้ามาในราชอาณาจักรเป็น 14 วันทุกประเภท ปรับระดับพื้นที่สถานการณ์ย่อยทั่วราชอาณาจักร 6 จังหวัดควบคุมสูงสุดและเข้มงวด
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงผลการประชุม ศบค. ว่า ที่ประชุม ศบค. มีมติปรับระยะเวลาการกักตัวของผู้ที่เดินทางเข้ามาในราชอาณาจักร จาก 7 วัน หรือ 10 วัน เป็น 14 วันทุกประเภท และปรับระดับของพื้นที่สถานการณ์ โดยพิจารณาจากลักษณะการระบาดในชุมชน โดยพิจารณาจากจำนวนและความต่อเนื่อง แบ่งเป็นพื้นที่ควบคุมสูงสุดและเข้มงวด มีผู้ป่วยมากกว่า 100 รายต่อวันในสัปดาห์ และพื้นที่ควบคุมสูงสุดคือ มีผู้ป่วยมากกว่า 10 รายต่อวันในสัปดาห์ นอกจากนี้ยังพิจารณาจากจังหวัดที่มีพื้นที่ติดกับพื้นที่ที่พบการระบาดอย่างต่อเนื่องมากกว่า 1 จังหวัด จังหวัดที่มีการระบาดในกลุ่มเสี่ยงที่มีโอกาสแพรเชื้อได้ง่ายและจังหวัดที่ติดกับชายแดนและเคยมีผู้ติดเชื้อเดินทางเข้ามาที่ประชุม เห็นชอบให้ปรับระดับของพื้นที่ของสถานการณ์ย่อยทั่วราชอาณาจักร พื้นที่ควบคุมสูงสุดและเข้มงวด (สีแดงเข้ม) มี 6 จังหวัด ได้แก่ กรุงเทพฯ ชลบุรี เชียงใหม่ นนทบุรี ปทุมธานี และสมุทรปราการ พื้นที่ควบคุมสูงสุด (สีแดง) 45 จังหวัด พื้นที่ควบคุม (สีส้ม) 26 จังหวัด ไม่มีพื้นที่เฝ้าระวังสูง (สีเหลือง) และพื้นที่เฝ้าระวัง (สีเขียว) โดยการปฏิบัติในทุกจังหวัด ต้องสวมหน้ากากอนามัย หรือหน้ากากผ้า เมื่อออกนอกเคหะสถาน หรืออยู่ในที่สาธารณะและงดการจัดกิจกรรมทางสังคมในลักษณะที่เป็นงานสังสรรค์ งานเลี้ยง หรืองานรื่นเริง ยกเว้นการจัดพิธีตามประเพณีนิยม หรือเป็นกิจกรรมที่จัดขึ้นในครอบครัวและมีมาตรการป้องกันโรคที่เพียงพอ เพื่อลดโอกาสเสี่ยงจากการติดเชื้อ นอกจากนี้ให้หัวหน้าส่วนราชการและหน่วยงานของรัฐ เจ้าของกิจการ หรือผู้ประกอบการภาคเอกชน พิจารณา Work From Home มาตรการขั้นสูงสุดอย่างน้อย 14 วัน เพื่อลดจำนวนการเดินทางของเจ้าหน้าที่และบุคลากรที่อยู่ในความรับผิดชอบ เพื่อป้องกันและลดโอกาสเสี่ยง ที่เจ้าหน้าที่และบุคลากรในความรับผิดชอบจะติดเชื้อ โดยอาจสั่งการให้ปฏิบัติงาน Work From Home การสลับวันเวลาทำงาน หรือวิธีการอื่นใดตามความเหมาะสมของแต่ละหน่วยงาน รวมทั้งห้ามใช้อาคาร หรือ สถานที่ของโรงเรียนและสถาบันการศึกษาทุกประเภท เพื่อจัดการเรียนการสอน การสอบ การฝึกอบรม หรือการทำกิจกรรมใดๆ ที่มีผู้ร่วมกิจกรรมเป็นจำนวนมาก ทำให้เสี่ยงต่อการแพร่โรคสำหรับพื้นที่ควบคุมสูงสุดและเข้มงวด (สีแดงเข้ม) 6 จังหวัด ห้ามจัดกิจกรรมรวมคนมากกว่า 20 คน งดรับประทานอาหารในร้าน ให้ซื้อกลับบ้านได้และเปิดบริการได้ไม่เกิน 21.00 น. ปิดให้บริการสนามกีฬา สถานที่ออกกำลังกาย ฟิตเนส ยิม ยกเว้นสนามกีฬากลางแจ้ง เช่น สนามกอล์ฟ และอนุญาตให้จัดการแข่งขันกีฬาได้ โดยไม่มีผู้ชม ส่วนห้างสรรพสินค้า เปิดได้ถึงเวลา 21.00 น. ร้านสะดวกซื้อ ตลาดกลางคืน ตลาดโต้รุ่ง ปิดตั้งแต่ 23.00 น. – 04.00 น. ของวันรุ่งขึ้น ที่สำคัญคือ งดการเดินทางออกนอกพื้นที่โดยไม่มีเหตุจำเป็น เพื่อลดการเดินทางที่อาจเสี่ยงต่อการติดโรค ทั้งนี้มาตรการทั้งหมด ให้ถือปฏิบัติตั้งแต่วันที่ 1 พฤษภาคมเป็นต้นไป